Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Jorge Esparza Garrido jaunak egindako galderaren erantzuna, Foru Diputazioak emana, emakumeak ahalduntzeko, emakumeak aisialdiko begirale gisa prestatzeko eta COVIDi buruzko sentsibilizazio-sare bat ezartzeko programei buruzkoa. Galdera 2021eko otsailaren 26ko 27. Nafarroako Parlamentuko Aldizkari Ofizialean argitaratu zen.

ERANTZUNA
Nafarroako Gorteetako kide den eta Navarra Suma talde parlamentarioari atxikita dagoen Jorge Esparza Garrido jaunak galdera hau egin du (10-21/PES-00093), Nafarroako Gobernuko Migrazio Politiketako eta Justiziako kontseilariak idatziz erantzun dezan:
“Zer aurrekontu eta kronograma darabil departamentuak, beste departamentu batzuekiko lankidetzan abiarazi nahi dituen hiru programak, aurtengorako iragarriak, aurrera eramateko? Hots, emakumeak ahalduntzekoa, emakumeei aisialdi-begirale izateko prestakuntza ematekoa, eta COVIDari buruzko sentsibilizazio-sare bat ezartzekoa?”
Hona hemen erantzuna:
Emakumeak ahalduntzeko programa NABIrekin lankidetzan eginen da. Ez du aurrekontu-ekarpenik jasoko Migrazio Politiketako eta Justiziako Departamentutik. Lan egutegian ageri denez, martxotik azarora bitartean saioak hilero eginen dira, uztailean eta abuztuan izan ezik.
Emakumeei aisialdi-begirale izateko prestakuntza emateko programari dagokionez, prestakuntzaren behin betiko egutegia egiten ari da. Ikastaroak 270 ordu izanen ditu: 120 ordu teoriko-praktiko, 120 ordu praktiko, eta programazioko/memoriako 30 ordu. Migrazio Politiketako Departamentuak programaren aurrekontuko 4.000 euro jarriko ditu.
Covid-19ari buruzko sentsibilizazio-sare bat ezartzea Kultura Bitartekaritzako Zerbitzuaren ekintzetakoa da. Kronogramak otsaila, martxoa, apirila eta maiatza hartzen ditu.
Hori jakinarazten dizut, Nafarroako Parlamentuko Erregelamenduaren 194. artikuluan xedatutakoa betez.

